סופיה ורגרה

ביוגרפיה

סופיה מרגריטה ורגרה ורגרה נולדה בברנקייה, קולומביה. הוריה היו מרגריטה ורגרה דבילה דה ורגרה, עקרת בית, וחוליו אנריקה ורגרה רובאיו, עובד בתעשיית המזון. חמשת אחיה ואחיותיה נהגו לקרוא לה "טוטי". חונכה בחינוך קתולי אדוק ולמדה בבית ספר פרטי אנגלי-ספרדי. ורגרה נישאה בגיל 18, ובנה מנולו נולד ב-1992, כשהייתה בת 20. לאחר גירושיה למדה רפואת שיניים באוניברסיטת קולומביה במשך שלוש שנים. במהלך לימודיה קיבלה הצעות דוגמנות רבות ועבודה בתעשיית הבידור, ולבסוף עזבה את בית הספר לרפואת שיניים לטובתם. זמן קצר לאחר מכן עברה למיאמי, בין היתר בשל רצח אחיה, במהלך ניסיון חטיפה. אחותה, בנה ואמה גם עברו איתה. אחותה הגדולה, סנדרה אף היא שחקנית, שמשחקת בעיקר תפקידי אורח בקולנוע ובטלוויזיה בארצות הברית.
ורגרה התגלתה על ידי צלם בחוף הים, ועד מהרה החלה לקבל הצעות בתחום הדוגמנות והטלוויזיה. על פי מאמר בגיליון מינואר 2002 במגזין מקסים ורגרה חששה להופיע בטלוויזיה לפני שתבקש רשות לעשות זאת מהמורים הקתוליים שלה. הופעתה הראשונה בטלוויזיה הייתה בגיל 17 בפרסומת לפפסי ששודרה בכול רחבי אמריקה הלטינית. גובהה של ורגרה הוא 1.70 וצבע שערה הטבעי בלונדיני, אך לרוב מתבקשת לצבוע אותו לחום כדי שיהיה לה מראה יותר לטיני לתפקידיה הטלוויזיוניים.
בין 1995 ל-1998 היא הנחתה לצד פרננדו פיורה את התוכנית "Fuera de serie", בה סיקרה מקומות אקזוטיים ברחבי העולם. התוכנית הפכה אותה לכוכבת באמריקה הלטינית וחשפה אותה גם לקהל בארצות הברית. בהמשך, הנחתה את התוכנית "A que no te atreves", והופיעה בתפקיד אורח בפתיחת העונה הרביעית בסדרה "הפמליה" של HBO. בגיל 20 עברה ורגרה עברה לבוגוטה, שם עבדה בטלוויזיה וכדוגמנית מסלול. בשנים 1998, 2000, ו-2002 ורגרה השתתפה בצילומים ללוחות שנה ופוסטרים. בשנת 2000 אובחן אצל ורגרה סרטן בלוטת התריס, ולאחר טיפולים רפואיים החלימה.
ב-18 ביולי 2012 דירג אותה מגזין פורבס כאישה המרוויחה ביותר בטלוויזיה עם שכר של 19 מיליון דולר בשנת 2011–2012. באפריל 2014, סרטון גיף המציג את ורגרה מורידה לכאורה מסכת סיליקון של אמה ווטסון, הועלה לאינטרנט והפך ויראלי, בין השאר בשל היעלמותו של שיערה של ווטסון במהלכו וכן בשל הופעתם של שדיים חשופים במהלך הורדת המסכה. עד מהרה התברר כי הסרטון היה תרמית ונערך מתוך סרטון פרסומת לחברת "Maskon" המייצרת מסכות סיליקון נשיות לגברים, כאשר פניהן של ווטסון וורגרה הודבקו על פניו של האלמוני המדגים את השימוש במסכה. ורגרה סיפרה במהלך ראיון שנערך עמה כי הסרטון שיעשע אותה, אם כי היא איננה אחראית להפצתו.
בדצמבר 2014 התארסה לג'ו מנגניילו, ב-21 בנובמבר 2015 הם התחתנו בפאלם ביץ' בפלורידה.

קריירה

בשנת 2004 שיחקה בסרט הקומי "הכל כלול", הסרט נקטל על ידי המבקרים ונכשל בקופות. ב-2005 הופיעה ורגרה בקומדיית המצבים של רשת ABC "נכסים חמים", ובהמשך אותה שנה שיחקה בדרמה שמספרת על תרבות הסקייטבורד, "שליטי דוגטאון" בבימויה של קתרין הארדוויק.
בשנת 2007 השתתפה ב"אבירי השפע", של אותה הרשת. בשנת 2008 שיחקה בתפקיד שריל בקומדיה "לפגוש את הבראונים" לצד טיילר פרי שגם ביים. בשנת 2009 החלה לככב בקומדיית מצבים נוספת של ABC, "משפחה מודרנית", בה היא מככבת עד היום. על תפקידה הייתה מועמדת ב-2010, 2011 ו-2012 לפרס ה"אמי" בקטגוריית שחקנית המשנה הטובה ביותר בסדרת קומדיה, לפרס גלובוס הזהב ולשלושה פרסי גילדת שחקני המסך. ב-2009 השתתפה במחזמר שיקגו בברודוויי, בו גילמה את דמותה של "מאמא" במשך חמישה שבועות. במקביל לקריירה בארצות הברית, המשיכה ורגרה להופיע על המסכים גם בקולומביה. היא מגלמת את דמותה של אליסיה אוביידו בסדרת הטלוויזיה "Amas de Casa Desesperadas", הגרסה הקולומביאנית לעקרות בית נואשות. דמותה היא הגרסה הקולומביאנית לדמות מארי אליס יאנג. כמו כן, הופיעה בסדרת הדרמה של ABC "צרות של עשירים" בתפקיד המאהבת של ג'רמי דרלינג, וכן הייתה לה הופעת אורח בטלנובלה המקסיקנית "Fuego en la sangre".